Diari Oficial de la Generalitat Valenciana


Sumari del DOGV 7013, del 29-04-2013 (2013/4191)

RESOLUCIÓ de 25 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Ajuntament d'Alzira, pel qual es formalitza l'encàrrec de gestió per a la realització de determinats servicis laborals de la competència de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7013

Data del DOGV
:   29-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4191


Data del document
:   25-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 25 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Ajuntament d'Alzira, pel qual es formalitza l'encàrrec de gestió per a la realització de determinats servicis laborals de la competència de la Generalitat. [2013/4191]  
La Generalitat i l'Ajuntament d'Alzira han subscrit, després de la tramitació prèvia reglamentària, el 22 de març de 2013, el conveni de col·laboració pel qual es formalitza l'encàrrec de gestió per a la realització de determinats servicis laborals de la competència de la Generalitat.  
En compliment del que establix la clàusula setena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 301/2013 i que figura com a annex d'esta resolució.  
  
  
València, 25 d'abril de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat (Conselleria de Presidència i Agricultura, Pesca, Alimentació i Aigua i Conselleria d'Economia, Indústria, Turisme i Ocupació) i l'Ajuntament d'Alzira pel qual es formalitza l'encàrrec de gestió per a la realització de determinats servicis laborals de la competència de la Generalitat  
  
Alzira, 22 de març de 2013  
  
Reunits  
D'una part, José Ciscar Bolufer, conseller de Presidència i Agricultura, Pesca, Alimentació i Aigua i Máximo Buch Torralva, conseller d'Economia, Indústria, Turisme i Ocupació, de la Generalitat, que actuen en nom i representació d'esta, en virtut de les facultats que els conferixen la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, i facultada per a la subscripció del present conveni, per acord del Consell de data 18 de gener de 2013.  
D'una altra part, Elena Bastidas Bono, alcaldessa presidenta de l'Ajuntament d'Alzira, facultada per a la firma del present conveni per acord del ple de l'Ajuntament de data 28 de novembre de 2012.  
  
  
Exposen  
L'Estatut d'Autonomia de la Comunitat Valenciana, en l'article 51.1, atribuïx a la Generalitat l'execució de la legislació de l'Estat en matèria laboral, en la qual s'assumixen les facultats, competències i servicis que, en este àmbit i pel que fa a l'execució, té l'Estat respecte a les relacions laborals, sense perjuí de l'alta inspecció.  
Les mencionades funcions i servicis van ser transferits a la Generalitat per mitjà del Reial Decret 4105/1982, de 29 de desembre, sobre traspàs de funcions i servicis de l'Administració de l'Estat a la Generalitat en matèria de treball. D'altra banda, en virtut del Reial Decret 4106/1982, de 29 de desembre, es va aprovar el traspàs de funcions i servicis en matèria de mediació, arbitratge i conciliació.  
En l'actualitat, l'exercici d'estes últimes funcions es distribuïx entre el Tribunal d'Arbitratge Laboral de la Comunitat Valenciana (TAL), al qual correspon la tramitació de solució extrajudicial de conflictes col·lectius laborals, a través de la conciliació-mediació o l'arbitratge, i les unitats administratives territorials (Secció de Relacions Col·lectives i Conciliació) encarregades de tramitar els intents de conciliació prèvia a la iniciació dels processos davant de la jurisdicció social, derivats dels conflictes individuals en l'àmbit laboral, d'acord amb el que establixen els articles 63 i 64 de la Llei 36/2011, de 10 d'octubre, reguladora de la jurisdicció social.  
L'exercici de les funcions de conciliació prèvia, dut a terme per les unitats administratives competents, ubicades en les direccions territorials de la Conselleria, aconseguix, any rere any, un adequat nivell d'eficàcia, ja que presten, de manera ininterrompuda, un meritori servici tant a treballadors com a empresaris, amb vista al compliment dels tràmits processals exigits per la legislació laboral.  
  
No obstant això, en els últims anys registra un increment del nombre de sol·licituds de conciliació presentades, la qual cosa origina certes disfuncions i retards, augmentades pel fet que les sales de conciliació estan instal·lades en les capitals de les tres províncies, circumstància que obliga, a més, que les parts intervinents en el procediment efectuen incòmodes desplaçaments des dels seus domicilis o centres de treball.  
  
Convé, per tant, arbitrar la correcció d'estes disfuncions per mitjà de fórmules alternatives a l'augment del nombre de sales de conciliació que hi ha en les direccions territorials, atés que este increment produiria un sobredimensionament inadequat dels recursos humans, materials i econòmics destinats a estes funcions.  
  
La importància de l'exigència d'una actuació eficaç i eficient per part de l'Administració pública està extremadament lligada a la satisfacció de les necessitats dels ciutadans, de manera que estos principis constitucionals es configuren com una qualitat o atribut de cada una de les administracions públiques, però també de totes estes en conjunt, de manera que no sols s'assegure una gestió positiva de les funcions exercides, sinó també que l'actuació pública vaja revestida d'una condició de qualitat o excel·lència en els resultats aconseguits, atributs estos entre els quals ocupa un lloc essencial la proximitat als ciutadans en la prestació de l'activitat administrativa.  
  
A este respecte, convé tindre present que la figura de l'encàrrec de gestió sorgix amb la concreta finalitat d'erigir-se en instrument dirigit a racionalitzar l'excessiva rigidesa de l'exercici de les competències administratives per a contribuir a fer efectiu el principi d'eficàcia, acudint al principi de col·laboració i auxili entre administracions públiques, en este cas, entre la Generalitat i l'Ajuntament d'Alzira, i possibilitar, al mateix temps, que el servici públic es preste en l'àmbit territorial més pròxim al ciutadà.  
El règim de l'encàrrec de gestió està establit en la Llei de Règim Jurídic de les Administracions Públiques i de Procediment Administratiu Comú (LRJPAC), concretament en l'article 15, normativa que és d'aplicació a la Comunitat Valenciana, junt amb la regulació expressament prevista en la Llei 8/2010, de 23 de juny, de la Generalitat, de Règim Local de la Comunitat Valenciana (article 150), que reproduïx el que amb caràcter bàsic s'establix en la LRJPAC.  
  
En conseqüència, per les esmentades raons d'eficàcia, eficiència, i amb l'objectiu d'aconseguir, com s'ha dit, una major proximitat als ciutadans, resulta aconsellable possibilitar l'encàrrec de gestió de les funcions i servicis de conciliació administrativa, prèvia a la via judicial laboral, derivada dels conflictes i litigis individuals en matèria laboral, de manera que s'assigna la seua execució a l'Ajuntament d'Alzira en els termes i condicions que s'acorden en el present conveni de col·laboració.  
En virtut d'això, les parts, amb la representació que tenen, decidixen subscriure el present conveni de col·laboració i formalitzen l'encàrrec de gestió que s'establix a continuació, d'acord amb les següents  
  
  
Clàusules  
  
Primera. Naturalesa del conveni  
El present conveni té naturalesa administrativa i es formalitza a l'empara del que disposa l'article 15.4 de la Llei 30/1992, de Règim Jurídic de les Administracions Públiques i del Procediment Administratiu Comú (modificada per la Llei 4/1999, de 13 de gener) article 150 de la Llei 8/2010, de 23 de juny, de la Generalitat, de Règim Local de la Comunitat Valenciana, i article 57 de la Llei 7/1985, de 2 d'abril, Reguladora de les Bases del Règim Local.  
  
  
Segona. Objecte de l'encàrrec  
La Generalitat té atribuïdes, entre altres, les funcions i servicis traspassats a la Comunitat Valenciana per mitjà del Reial Decret 4106/1982, de 29 de desembre, en matèria de mediació, arbitratge i conciliació prèvia a la via judicial social.  
Pel present conveni la Generalitat encarrega a l'Ajuntament d'Alzira la realització de les activitats i servicis consistents en la celebració de l'acte de conciliació administrativa prèvia a la via judicial laboral d'aquells treballadors que, en la seua papereta de sol·licitud hagen designat eixe ajuntament com a seu en la qual volen dur a terme l'acte de conciliació perquè el lloc de la prestació dels servicis o el domicili dels interessats radica en el dit municipi o en un municipi de la mateixa comarca que no tinga també encomanada la gestió d'este servici.  
  
En particular, l'actuació encomanada es concreta en l'exclusiva realització de l'acte de conciliació, en el dia i l'hora que s'indiquen a este efecte, alçant la corresponent acta de la sessió celebrada en la qual s'arreplegaran amb la màxima claredat, si és el cas, els acords adoptats pels interessats. L'acta serà firmada pels interessats i, immediatament després de celebrada la conciliació, se'ls entregarà una còpia certificada de l'acta.  
En els casos en què no hi haja acord (o en cas d'incompareixença, bé del sol·licitant o bé de l'empresa) l'acta arreplegarà les corresponents circumstàncies d'acord amb les instruccions que la Generalitat facilitarà oportunament, segons el que disposa la clàusula quinta.  
  
  
Tercera. Forma d'execució  
L'Ajuntament, en la seua condició d'administració gestora de l'encàrrec, realitzarà les actuacions encomanades amb els seus propis mitjans humans, materials i tècnics, sota la supervisió de l'Administració que l'encarrega.  
En particular, els actes de conciliació seran assumits, en tot cas, per un funcionari municipal llicenciat en dret, que serà el responsable de presidir l'acte i certificar el resultat final de l'acte.  
Per la seua banda, la Generalitat, en la seua condició d'Administració sol·licita un encàrrec, s'encarregarà de tota la tramitació administrativa prèvia de l'activitat encarregada, és a dir, la recepció i el registre de la papereta de conciliació, així com la notificació a l'interessat d'una còpia segellada i datada, on se li comunique el lloc, el dia i l'hora de la celebració de la conciliació, i el trasllat als altres interessats per correu certificat o qualsevol altre mitjà del qual quede la deguda constància.  
  
Quarta. Aportacions financeres específiques i actuacions de suport  
Este encàrrec no comporta l'assumpció d'obligacions de tipus econòmic per part de l'Administració que fa l'encàrrec.  
D'altra banda, l'Administració gestora de l'encàrrec rebrà per part de la Generalitat:  
a) Suport i supervisió tècnica per a l'adequat exercici del servici, amb els mitjans disponibles de la Conselleria.  
b) Formació dels seus recursos humans en els procediments objecte de l'encàrrec, sense que això supose gastos que no figuren en els pressupostos de la Conselleria.  
c) Subministrament de models normalitzats i impresos.  
d) Remissió de les paperetes de conciliació per a la seua celebració.  
  
Quinta. Clàusula de no gasto  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignada a la Conselleria d'Economia, Indústria, Turisme i Ocupació, i en tot cas haurà de ser atesa amb els mitjans personals i materials de la conselleria competent per raó de la matèria.  
  
  
Sexta. Abast i límits de l'encàrrec i facultats de l'Administració que fa l'encàrrec  
Este encàrrec de gestió implica exclusivament la realització d'activitats tècniques o de servicis i no suposa cessió de la titularitat de la competència ni dels elements substantius del seu exercici. Conseqüent, l'Administració que fa l'encàrrec és responsable de la direcció i supervisió de l'exercici de l'activitat encomanada, i a este efecte:  
  
a) Dictarà els actes o resolucions jurídiques necessàries en els quals s'integre l'activitat objecte d'encàrrec.   
b) Es reserva la decisió sobre la capacitat de les parts per a assistir a l'acte de conciliació, i també sobre la qualificació de la suficiència de la representació de les parts.   
c) Igualment, apreciarà la concurrència de justa causa d'incompareixença del sol·licitant citat degudament i, si és el cas, decidirà un nou assenyalament. en els termes del paràgraf tercer de l'article 11 del Reial Decret 2756/1979, de 23 de novembre.  
d) Impartirà instruccions tècniques per a l'adequada execució de l'activitat.  
e) Podrà fixar estàndards de qualitat en la prestació material del servici.  
f) Reclamarà en tot moment informació a l'Administració gestora de l'encàrrec sobre l'activitat encarregada.  
  
Setena. Vigència del conveni i règim de publicitat  
L'encàrrec de gestió previst en este conveni tindrà una validesa d'un any, a partir de l'endemà de la seua publicació en el Diari Oficial de la Comunitat Valenciana, i es considerarà prorrogat automàticament d'any a any, si no hi ha denúncia expressa de les parts firmants.  
  
Ambdós parts es comprometen a dur a terme accions de divulgació i informació d'este conveni, amb la finalitat de difondre adequadament el seu objecte i possibilitar que es puga conéixer i, si és el cas, utilitzar, pel nombre més gran de persones que puguen estar interessades en el contingut l'encàrrec.  
  
Octava. Extinció del conveni  
1. El present conveni s'extingirà:  
a) Per mutu acord de les administracions firmants.  
b) Per denúncia de qualsevol de les parts, amb una antelació mínima de 2 mesos a la data d'extinció.  
c) Per revocació de l'Administració que sol·licita l'encàrrec en el supòsit previst en l'article 150.5 de la Llei 8/2010, de 23 de juny, de la Generalitat, de Règim Local de la Comunitat Valenciana.  
d) Per renúncia de l'Administració gestora de l'encàrrec per incompliment greu de les obligacions assumides per part de l'Administració que sol·licita l'encàrrec. La renúncia, mitjançant una resolució motivada, exigirà prèviament un tràmit d'audiència a l'Administració que sol·licita l'encàrrec.  
2. Las extincions de l'encàrrec hauran de ser objecte de la corresponent publicació en el Diari Oficial de la Comunitat Valenciana.  
  
Novena. Règim jurídic  
1. Per a la resolució dels dubtes i llacunes que es puguen plantejar en l'aplicació d'este conveni caldrà ajustar-se al que disposa la Llei 30/1992, de Règim Jurídic de les Administracions Públiques i del Procediment Administratiu Comú, i la Llei 8/2010, de 23 de juny, de la Generalitat, de Règim Local de la Comunitat Valenciana.  
  
2. Las qüestions litigioses que puguen sorgir sobre el compliment del conveni seran de coneixement i competència de l'orde jurisdiccional contenciós administratiu.  
  
El conseller d'Economia, Indústria, Turisme i Ocupació: Máximo Buch Torralva.  
L'alcaldessa presidenta de l'Ajuntament d'Alzira: Elena Bastidas Bono.